**Cannonball MC** oli suomalainen vuonna 1991 perustettu moottoripyöräkerho. Keskusrikospoliisi on määritellyt sen järjestäytyneeksi rikollisryhmäksi. Määritelmän vahvisti Helsingin hovioikeus vuonna 2016. Käräjäoikeus määräsi Cannonballin lakkautettavaksi kesäkuussa 2022..

Ennen vuotta 1996 Cannonball MC oli Hells Angelsin kannattajakerho.

Syyttäjän mukaan Cannonball MC:llä on 190 jäsentä. 

Kerhon jäseneksi voi päästä toisen jäsenen suosituksen kautta. Hakijalla pitää olla moottoripyörä tai ainakin vakaa aikomus hankkia sellainen. Kerhon presidentti päättää ehdokkaiden etenemisestä ja jäsenyydestä upseerien suositusten perusteella. Yhdistyksestä eroava jäsen joutuu maksamaan 15 000 €:n maksun tai luovuttamaan yhdistykselle käytössä olevan moottoripyöränsä. Eroamismaksu eroaa sitä mukaan missä arvossa on kerhossa. Lisäksi hänen on luovuttava yhdistyksen tunnuksin varustetusta liivistä.

Jengi on muiden moottoripyöräjengien tapaan hierarkkinen ja sotilaallisesti organisoitu. Jäsenyystasoja ovat hangaround (jäseneksi pyrkivä), prospect (kokelas) ja täysjäsen. Täysjäsenillä on lisäksi "upseereja", jotka ovat jengin johtajistoa. Jäseneksi pääsevät vain miehet.

Cannonball MC oli usein uutisissa vuosina 1997–1999, jolloin sen jäseniä tuomittiin vankeuteen muun muassa huumeiden salakuljetuksesta, väkivaltarikoksista ja laittomien aseiden hallussapidosta.

Keväällä 2011 kerhon entiset ja silloiset jäsenet ottivat yhteen, mikä johti puukotukseen. Lokakuussa 2011 syytteeseen asetettiin viisi henkilöä mukaan lukien kerhon puheenjohtaja, jonka osalta syyte kuitenkin hylättiin. Heitä syytettiin muun muassa murhayrityksestä ja avunannosta siihen. Käräjäoikeus langetti jengiläisille ja ex-jäsenille tuomioita muun muassa tapon ja surman yrityksistä.

Huomiota ovat herättäneet myös Cannonball MC:n uudet kerhotilat Seinäjoella. Etelä-Pohjanmaan poliisi kertoo olevansa tietoinen asiasta ja kerhon ja poliisin päässeen yhteisymmärrykseen. Siitä huolimatta poliisi aikoo nostaa jonkin verran toiminnallista valmiuttaan ja tarkastelua.

Vuonna 2017 Cannonball MC toimi Helsingissä, Turussa, Lohjalla, Hämeenlinnassa, Joensuussa, Ulvilassa, Jyväskylässä, Seinäjoella ja Heinolassa. Lahden osasto erosi Cannonball MC:stä vuosituhannen vaihteessa ja perusti uuden ryhmän vuonna 2001, Rogues Galleryn. Cannonballin jättäneet lahtelaiset eivät myöhemminkään ole liittyneet entiseen jengiinsä. Cannonball MC on toiminut myös Tallinnassa.

Vuonna 2022 Cannonballilla oli toimintaa myös Kausalassa ja Kuopiossa sekä ulkomailla Tallinnassa ja Thaimaassa.

Cannonball on ollut julkisuudessa myös muulloin kuin rikosuutisissa. Toimittaja-tuottaja Arman Alizad pääsi Arman Pohjantähden alla *-*sarjassaan tutustumaan kerhon toimintaan harvinaisen läheltä. Moottoripyöräkerholaisista tehty ohjelma nähtiin televisiossa huhtikuussa 2016. Kerhon jäsenet ja johtajat ovat toisinaan antaneet haastatteluja myös paikallisissa medioissa, joissa he ovat pyrkineet oikomaan Cannonballin huonoa julkikuvaa. Viestinä on ollut, että Cannonball on tavallinen moottoripyöräharrastajien yhteisö, joka ei teetä jäsenillään rikoksia. Cannonball MC:n viestintäpolitiikka on kokonaisuudessaan ollut aktiivisempaa kuin Bandidos MC:llä ja Helvetin Enkeleillä.

Liivijengi yritti poliisin mukaan kiillottaa mainettaan, kun se jakoi joulukuussa 2016 joulukinkkuja ilmaiseksi. Poliisi pyrkii selvittämään kinkkujen alkuperän ja maksajan.

Heinäkuussa 2017 uutisoitiin Cannonballin riitaantumisesta ja hajoamisesta. Syyskuussa 2017 uutisoitiin, että jengi on koonnut rivinsä uudelleen ja se toimii jälleen samoilla paikkakunnilla kuin ennenkin, ja myös jäsenmäärä on sama kuin ennen hajoamista.

Vuosikymmenen vaihteessa Cannonball MC:n toiminta laajentui Kuopioon, ja uuden jaoston tilojen avajaisia vietettiin helmikuussa 2020 Kuopion eteläpuolella. Kuopiolaiset Cannonball MC:n jäsenet ovat jo ennestään hyvin tunnettuja toimijoita Pohjois-Savon alueella.

Lokakuussa 2021 syyttäjät jättivät Päijät-Hämeen käräjäoikeuteen kanteen koko Cannonball MC:n ja sen alayhdistys Squad 32:n lakkauttamiseksi. Syyttäjät katsovat, että Cannonball MC on yhdistyslain kolmannessa pykälässä tarkoitettu kielletty yhdistys, joka myös toimii olennaisesti vastoin lakia ja hyviä tapoja. Vastaajaksi lakkauttamiskanteessa syyttäjät ovat nimenneet Cannonball MC:n johtajan Esko Eklundin.

Lakkauttaminen
--------------

Suomalaiset syyttäjät panivat 20.10.2021 Päijät-Hämeen käräjäoikeuteen vireille hakemuksen Cannonball MC:n lakkauttamiseksi. Kanteessa pyydetään kiireellistä väliaikaismääräystä, millä toiminta lakkautetaan väliaikaisesti välittömästi kunnes varsinainen hakemus on käsitelty. Haastehakemuksessa Cannonball MC:n edustajaksi on nimetty vuonna 1976 syntynyt Esko Eklund, jonka lakkauttamista ajavat syyttäjät katsovat olevan kerhon kansallinen presidentti. Eklund itse on parhaillaan tutkintavankeudessa useiden törkeiden huumausainerikosepäilyjen perusteella liittyen niin sanottuun ANOM -operaatioon, joka tunnetaan paremmin nimellä Operaatio Trojan Shield. 

8.6.2022 käräjäoikeus määräsi Cannonball MC:n ja sen alayhdistyksen Squad 32:n lakkautettaviksi. Käräjäoikeuden mukaan Cannonballin ja Squad 32:n jäsenten välillä on käskyvaltasuhteet ja jäsenet on ryhmitelty tavalla, joka muistuttaa sotilasorganisaatiota. Lain mukaan sotilaalliseen tapaan järjestetyt yhdistykset on kielletty.  Käräjäoikeuden mukaan Cannonballin kerhotiloista löytyneet aseet liittyivät yhdistysten toimintaan. Aseellisesti varustautumalla sotilaalliseen tapaan järjestetyt yhdistykset on kielletty. Käräjäoikeuden mukaan Cannonball toimii vastoin lakia ja hyviä tapoja. Yhdistyslain mukaan tällä perusteella yhdistyksen voi lakkauttaa. Cannonball on ensimmäinen oikeuden päätöksella lakkautettu moottoripyöräkerho. Päätös ei ole lainvoimainen. Koska Cannonball ei saanut jatkokäsittelylupaa hovista, käräjäoikeuden ratkaisu jengin lakkauttamisesta jää voimaan.2023 alussa varmistui, että Cannonball lakkautetaan, korkeimman oikeuden hylätessä valituksen käräjäoikeuden päätöksestä.

Lähteet
-------

1. ↑  Fakta: Krp määrittelee Cannonball MC:n rikollisjärjestöksi *HS.fi*.  16.6.2012.  Arkistoitu 26.1.2016. Viitattu 19.1.2016.
2. 1 2  Liivijengi Cannonball jakoi ilmaisia joulukinkkuja - poliisi kiinnostui alkuperästä *www.iltalehti.fi*.  07.12.2016.
3. 1 2 3 4 5 6 7 8  Käräjäoikeus lakkautti Cannonballin: moottoripyöräkerhon toiminta muistuttaa sotilasorganisaatioita *Yle Uutiset*.  8.6.2022. Viitattu 8.6.2022.
4. ↑  Syyttäjän mukaan Cannonball MC on rikollinen ja sotilaallinen järjestö: "pakottava yhteiskunnallinen tarve" vaatii yhdistyksen lakkauttamista *Yle Uutiset*. Viitattu 21.10.2021.
5. ↑   (Arkistoitu – Internet Archive)
6. ↑   [vanhentunut linkki]
7. ↑   [vanhentunut linkki]
8. ↑   [vanhentunut linkki]
9. ↑  Moottoripyöräkerho Cannonballissa toimii aseistettu erikoisryhmä, joka hoitaa konfliktit – tällainen on lakkautettavaksi haettu liivijengi *Yle Uutiset*.  26.10.2021. Viitattu 29.10.2021.
10. ↑  Verkkouutiset 21.1. 2000 (Arkistoitu – Internet Archive)
11. ↑  Cannonball-johtajan syyte jengikahakasta nurin *Iltasanomat.fi*.  21.10.2011.  Arkistoitu 25.1.2016. Viitattu 19.1.2016.
12. ↑  Mainosjohtajan kaksoiselämä rikollisjengiläisenä *Iltalehti.fi*.  24.10.2011.  Arkistoitu 26.1.2016. Viitattu 19.1.2016.
13. ↑  Cannonball MC:n kerhotilat otetaan käyttöön lähiaikoina *Ilkka-Pohjalainen*.  15.02.2013.
14. ↑  Mikko Gustafsson, Janne Huuskonen: "Cannonball, astetta tylympi", *Kultainen Vasikka - Järjestäytynyt rikollisuus Suomessa*, s. 249. Johnny Kniga, 2019. ISBN 978-951-0-42210-6.
15. ↑  Mikko Gustafsson, Janne Huuskonen: "Cannonball, astetta tylympi", *Kultainen Vasikka - Järjestäytynyt rikollisuus Suomessa*, s. 240. Johnny Kniga, 2019. ISBN 978-951-0-42210-6.
16. ↑  Cannonball MC | *cannonballmc.eu*.  Arkistoitu 9.8.2020. Viitattu 10.4.2020. (englanniksi)
17. ↑  Moottoripyöräjengi Cannonball on hajonnut - KRP seuraa tilannetta *iltalehti.fi*.  18.7.2017. Viitattu 18.7.2017.
18. ↑  Moottoripyöräjengi Cannonball kokosi rivinsä uudelleen – kesän hajoaminen jäi väliaikaiseksi *Helsingin Sanomat*.  8.9.2017. Viitattu 18.9.2017.
19. ↑  KRP: Cannonball MC perustamassa uuden osaston Kuopioon – "Ilmeisen hyvin heillä menee" *Hämeen Sanomat*. Viitattu 10.4.2020.
20. ↑  Kuopion CMC Chapterin Avajaiset!! *www.facebook.com*. Viitattu 10.4.2020.
21. ↑  Asta Tenhunen: Cannonball laajensi toimintaansa Kuopioon – Myös Bandidos hankki uudet tilat yritysalueelta *savonsanomat.fi – Savon Sanomat*. Viitattu 10.4.2020.
22. ↑  Syyttäjä: Rikollisjärjestö Cannonball MC on lakkautettava – kyseessä ensimmäinen yritys valtakunnallisen moottoripyöräjengin kieltämiseksi *Yle Uutiset*. Viitattu 22.10.2021.
23. ↑  Syyttäjät hakevat ensimmäistä kertaa moottoripyöräjengin lakkauttamista oikeudessa: "Cannonball on sotilaalliseen tapaan järjestäytynyt yhdistys" Lasse Kerkelä, Mikko Gustafsson, Helsingin Sanomat (20 October 2021)
24. 1 2  Edita Publishing Oy: FINLEX ® - Ajantasainen lainsäädäntö: Yhdistyslaki 503/1989 *finlex.fi*. Viitattu 8.6.2022.
25. ↑  Edita Publishing Oy: FINLEX ® - Ajantasainen lainsäädäntö: Yhdistyslaki 503/1989 *finlex.fi*. Viitattu 8.6.2022.
26. ↑  Hovioikeus sinetöi: Cannonball MC lakkautetaan *www.is.fi/*.  23.08.2022.

Aiheesta muualla
----------------

* Cannonball MC:n nettisivusto (Arkistoitu – Internet Archive)
* YleX: Etusivun haastattelussa MC Cannonballin presidentti Make ja liivikieltoa ehdottanut kansanedustaja Tom Packalen (12.4.2012) Yle Areena.